Rozhodnutie Komisie
zo 7. decembra 2001,
ktorým sa vyhotovuje zoznam hraničných inšpekčných staníc odsúhlasených pre veterinárne kontroly zvierat a živočíšnych produktov z tretích krajín a ktorým sa aktualizujú podrobné pravidlá týkajúce sa kontrol, ktoré majú vykonávať odborníci Komisie
(oznámené pod číslom dokumentu C(2001) 3941)
(Len anglický text je pôvodný)
(Text s významom pre EHP)
(2001/881/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 97/78/ES z 18. decembra 1997, ktorou sa ustanovujú zásady, ktorými sa riadi organizácia veterinárnych kontrol produktov vstupujúcich do spoločenstva z tretích krajín [1], a najmä na jej článok 6 ods. 2 a článok 33,
so zreteľom na smernicu Rady 91/496/EHS z 15. júla 1991, ktorou sa ustanovujú zásady, ktorými sa riadi organizácia veterinárnych kontrol zvierat vstupujúcich do spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS [2], naposledy zmenenú a doplnenú smernicou 96/43/ES [3], a najmä na jej článok 6 ods.4,
keďže:
(1) Rozhodnutím Komisie 97/778/ES [4], naposledy zmeneným a doplneným rozhodnutím Komisie 2001/668/ES [5], sa vytvára zoznam hraničných inšpekčných staníc schválených pre veterinárne kontroly živých zvierat a živočíšnych produktov z tretích krajín.
(2) Na žiadosť niekoľkých členských štátov a taktiež na základe kontrol a odporúčaníPotravinového a veterinárneho úradu Komisie bolo vykonaných niekoľko zmien v podrobnostiach zaraďovania na zoznam pre určitý počet hraničných inšpekčných staníc vrátane pridania podrobností o inšpekčných strediskách v rámci hraničných inšpekčných staníc.
(3) Taktiež bol vykonaný značný počet zmien v kategorizácii druhov výrobkov, s ktorými smie manipulovať ktorákoľvek hraničná inšpekčná stanica, a taktiež v skratkách pre tieto kategórie.
(4) Je vhodné realizovať pre kontrolu hraničných inšpekčných staníc; postupy už stanovené pre kontroly na mieste vykonávané vo veterinárnej oblasti odborníkmi Komisie v členských štátoch a stanovené rozhodnutím Komisie 98/139/ES [6].
(5) Pravidlá týkajúce sa zahrnutia do alebo odstránenia hraničnej inšpekčnej stanice zo zoznamu sú uvedené v rozhodnutí Komisie 2001/812/ES [7], ktorým sa ruší a nahrádza rozhodnutie 92/525/EHS [8].
(6) Z tohto dôvodu je vhodné zrušiť rozhodnutie 97/778/ES a nahradiť ho súčasným rozhodnutím.
(7) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Veterinárne kontroly živých zvierat a živočíšnych produktov uvádzaných do spoločenstva z tretích krajín budú vykonávať príslušné orgány len na odsúhlasených hraničných inšpekčných staniciach uvedených v prílohe k tomuto rozhodnutiu.
Článok 2
1. Každoročne skontrolujú každú odsúhlasenú hraničnú inšpekčnú stanicu uvedenú v prílohe veterinárni odborníci Komisie v spolupráci s príslušnými národnými orgánmi. Súčasťou tejto inšpekcie bude najmä kontrola infraštruktúry, vybavenia a pracovnej činnosti hraničnej inšpekčnej stanice.
2. Odlišne od odseku 1 Komisia po konzultáciách s dotknutým členským štátom a po výmene názorov so Stálym veterinárnym výborom môže znížiť frekvenciu návštev pre určité odsúhlasené hraničné inšpekčné stanice.
Návšteva takýchto hraničných inšpekčných staníc sa však musí vykonať najmenej každé tri roky.
3. Komisia každý rok zašle členským štátom kópiu inšpekčnej správy za všetky hraničné inšpekčné stanice navštívené za predchádzajúcich 12 mesiacov spolu so správou týkajúcou sa vývoja celkovej situácie v odsúhlasených hraničných inšpekčných staniciach.
Článok 3
Komisia vykoná inšpekcie uvedené v článku 2 v súlade s rozhodnutím Komisie 98/139/ES [9], ktorým sa ustanovujú určité podrobné pravidlá týkajúce sa kontrol na mieste vykonávaných vo veterinárnej oblasti odborníkmi Komisie v členských krajinách.
Článok 4
Rozhodnutie 97/778/ES sa týmto ruší a v súlade s článkom 33 smernice 97/78/ES, sa ustanovenia tohto rozhodnutia budú uplatňovať od 20. dňa po dni jeho uverejnenia v Úradnom vestníku Európskych spoločenstiev.
Článok 5
Toto rozhodnutie je adresované členským štátom.
V Bruseli 7. decembra 2001